
Έναρξη λειτουργίας του Διεπιστημονικού Προπτυχιακού Προγράμματος Σπουδών «Ειδική και Συμπεριληπτική Εκπαίδευση» των Τμημάτων Παιδαγωγικό Δημοτικής Εκπαίδευσης, Παιδαγωγικό Νηπιαγωγών και Ψυχολογίας
 
Το Πανεπιστήμιο Δυτικής Μακεδονίας ανακοινώνει την έναρξη λειτουργίας, από το ακαδημαϊκό έτος 2026–2027, του νέου Διεπιστημονικού Προπτυχιακού Προγράμματος Σπουδών (ΔΠΠΣ) «Ειδική και Συμπεριληπτική Εκπαίδευση», το οποίο θα υλοποιείται στη Σχολή Κοινωνικών και Ανθρωπιστικών Επιστημών στη Φλώρινα.
Το νέο πρόγραμμα προσφέρεται από το Παιδαγωγικό Τμήμα Δημοτικής Εκπαίδευσης, το Παιδαγωγικό Τμήμα Νηπιαγωγών και το Τμήμα Ψυχολογίας του Πανεπιστημίου Δυτικής Μακεδονίας, σύμφωνα με το άρθρο 71 του Ν. 4957/2022. Αποτελεί ένα σύγχρονο, καινοτόμο και διεπιστημονικό πρόγραμμα σπουδών, που συνδυάζει την Παιδαγωγική, την Ψυχολογία, την Ειδική Αγωγή και τη Συμπεριληπτική Εκπαίδευση, απαντώντας στις αυξημένες ανάγκες του σύγχρονου σχολείου και της κοινωνίας για εξειδικευμένους/ες επιστήμονες/ισσες στο πεδίο της εκπαίδευσης χωρίς αποκλεισμούς. Στόχος του νέου ΔΠΠΣ είναι η διαμόρφωση επιστημονικά καταρτισμένων επαγγελματιών με παιδαγωγική επάρκεια, δεξιότητες αξιολόγησης και παρέμβασης, ικανότητα διαχείρισης ετερογενών μαθησιακών περιβαλλόντων, γνώση του θεσμικού πλαισίου, διεπιστημονική συνεργατικότητα, ψηφιακή ετοιμότητα και κοινωνική ευαισθησία.
Το πρόγραμμα οδηγεί σε ενιαίο πτυχίο με δύο σαφώς οριοθετημένες επαγγελματικές κατευθύνσεις:
·                     Νηπιαγωγού Ειδικής Αγωγής και Εκπαίδευσης
·                     Δασκάλου/ας Ειδικής Αγωγής και Εκπαίδευσης
Οι απόφοιτοι/ες αποκτούν κατοχυρωμένα επαγγελματικά δικαιώματα, σύμφωνα με την ισχύουσα νομοθεσία, και τα τυπικά προσόντα διορισμού στους κλάδους ΠΕ61 και ΠΕ71. Μπορούν να απασχοληθούν σε δομές γενικής και ειδικής αγωγής και εκπαίδευσης, σε υπηρεσίες διάγνωσης, αξιολόγησης και υποστήριξης, όπως τα Κέντρα Διεπιστημονικής Αξιολόγησης, Συμβουλευτικής και Υποστήριξης (ΚΕΔΑΣΥ), καθώς και σε δομές πρώιμης παρέμβασης, πρόνοιας, κοινωνικής ένταξης, νοσοκομειακής εκπαίδευσης, καθώς και άλλους συναφείς φορείς του δημόσιου και ιδιωτικού τομέα.
Η επιμέρους κατανομή των εισακτέων του Παιδαγωγικού Τμήματος Δημοτικής Εκπαίδευσης, του Παιδαγωγικού Τμήματος Νηπιαγωγών και του Τμήματος Ψυχολογίας της Σχολής Κοινωνικών και Ανθρωπιστικών Επιστημών στο ανωτέρω ΔΠΠΣ θα γίνει σύμφωνα με την αριθμ. Ζ1/Σ257/29-6-2025 Απόφαση της Συγκλήτου του Πανεπιστημίου Δυτικής Μακεδονίας ως ακολούθως:
·                     έως 25 φοιτητές από το Παιδαγωγικό Τμήμα Δημοτικής Εκπαίδευσης
·                     έως 20 φοιτητές από το Παιδαγωγικό Τμήμα Νηπιαγωγών
·                     έως 15 φοιτητές από το Τμήμα Ψυχολογίας,
βάσει δήλωσης προτίμησης των φοιτητών στα Τμήματα και της επίδοσής τους στις πανελλαδικές εξετάσεις.
Με ισχυρή ακαδημαϊκή ταυτότητα, σαφή επαγγελματική προοπτική και ουσιαστική σύνδεση με τις ανάγκες της σύγχρονης εκπαίδευσης, το νέο ΔΠΠΣ φιλοδοξεί να συμβάλει καθοριστικά στην προώθηση της ισότιμης πρόσβασης, της συμπερίληψης και της κοινωνικής δικαιοσύνης στην εκπαίδευση.
Η Φλώρινα υποδέχεται ένα νέο, δυναμικό και καινοτόμο πρόγραμμα σπουδών, που ενισχύει τον εκπαιδευτικό, επιστημονικό και κοινωνικό ρόλο του Πανεπιστημίου Δυτικής Μακεδονίας στη χώρα.
Περισσότερες πληροφορίες: https://sie.uowm.gr/

